BEAUTY ซื้อหุ้นคืนรอบ 2 อีก 19.95 ลบ. เหลือวงเงิน 910 ล้าน! จับตาเก็บหุ้นล็อต 3 พรุ่งนี้
BEAUTY ซื้อหุ้นคืนรอบ 2 อีก 19.95 ลบ. เหลือวงเงิน 910 ล้าน! จับตาเก็บหุ้นล็อต 3 พรุ่งนี้
25 ก.ค. 2561

สืบเนื่องจากกรณีที่ บริษัท บิวตี้ คอมมูนิตี้ จำกัด (มหาชน) หรือ BEAUTY เปิดเผยข้อมูลผ่านระบบสารสนเทศของตลาดหลักทรัพย์แห่งประเทศไทยว่า คณะกรรมการครั้งที่ 4/2561 เมื่อวันที่ 9 กรกฏาคม 2561 มีอนุมัติโครงการซื้อหุ้นคืนเพื่อบริหารการเงินโดยวงเงินที่จะใช้ในการซื้อคืน 950 ล้านบาท จำนวนหุ้นที่จะซื้อคืนไม่เกิน 64 ล้านหุ้น มูลค่าที่ตราไว้หุ้นละ 0.10 บาท จำนวนหุ้นที่จะซื้อคืนคิดเป็นร้อยละ 2.13 ของหุ้นที่จำหน่ายได้แล้วทั้งหมด โดยเป็นการซื้อหุ้นคืนในตลาดหลักทรัพย์แห่งประเทศไทย โดยกำหนดระยะเวลาที่จะซื้อหุ้นคืนตั้งแต่วันที่ 24 กรกฏาคม 2561 ถึงวันที่ 23 มกราคม 2562
ล่าสุด ในวันนี้ (25 ก.ค.2561) บริษัทฯ เปิดเผยแบบรายงานผลการซื้อหุ้นคืนกรณีเพื่อการบริหารทางการเงินผ่านระบบสารสนเทศของตลท. ว่า บริษัทฯ ได้ทำการซื้อหุ้นคืนในวันที่ 25 ก.ค.2561 จำนวน 2.50 ล้านหุ้น ราคาที่ซื้อต่อหุ้นหรือราคาสูงสุด 8.10 บาท/หุ้น ราคาต่ำสุด 7.90 บาท/หุ้น มูลค่ารวม 19.95 ล้านบาท
อนึ่งวานนี้ (24 ก.ค.2561) บริษัทฯ ได้ทำการซื้อหุ้นคืนจำนวน 2.45 ล้านหุ้น ราคาที่ซื้อต่อหุ้นหรือราคาสูงสุด 8.25 บาท/หุ้น ราคาต่ำสุด 7.85 บาท/หุ้น มูลค่ารวม 19.90 ล้านบาท โดยหากรวมจำนวนรวมของหุ้นที่ซื้อคืนในโครงการจนถึงปัจจุบันอยู่ที่ 4.95 ล้านหุ้น คิดเป็นมูลค่ารวมที่ซื้อคืน 39.85 ล้านบาท
ทั้งนี้ เป็นที่น่าจับตาว่าในวันพรุ่งนี้ (26 ก.ค.2561) BEAUTY จะทำการซื้อหุ้นคืนในครั้งที่ 3 ต่อเนื่องหรือไม่ เนื่องจากวงเงินที่จะใช้ในการซื้อคืนสูงถึง 950 ล้านบาท เท่ากับว่าปัจจุบันยังคงเหลือวงเงินที่จะซื้อหุ้นคืนสูงถึง 910.15 ล้านบาท
ด้านราคาหุ้น BEAUTY ปิดตลาดวันนี้ที่ระดับ 7.95 บาท ปรับตัวขึ้น 0.10 บาท หรือ 1.27% ด้วยมูลค่าซื้อขาย 922.25 ล้านบาท